Plan
Plan on kansainvälinen lastenoikeusjärjestö, jonka tarkoituksena on kehitysmaiden lasten elinolosuhteiden parantaminen. Poliittisesti sitoutumaton järjestö edistää muun muassa lasten oikeuksien toteutumista. Vuonna 2015 Planin kummitoiminnassa on mukana oli 1,4 miljoona lasta maailmanlaajuisesti.
Kansainvälinen Plan, "Plan International", perustettiin vuonna 1937. Se on yksi maailman vanhimmista ja suurimmista lasten yhteisöjä tukevista kehitysyhteistyöjärjestöistä. Vuonna 1937 Espanjassa käytiin sisällissotaa. Englantilainen sotakirjeenvaihtaja John Langdon-Davies löysi tuolloin Espanjan Santanderista yksinäisen pojan, joka kantoi lappua: "Tämä on poikani José. Kun Santander vallataan, minut tullaan tappamaan. Pyydän poikani löytänyttä henkilöä huolehtimaan hänestä." Toimittaja Langdon-Davies päätti ottaa Josén mukaansa. Hänen aloitteestaan perustettiin järjestö "Foster Parents Plan for Children in Spain" eli "kummivanhempiohjelma Espanjan lapsille", ja ensimmäiset Planin kummit alkoivat tukea Espanjan sisällissodassa orvoksi jääneitä lapsia. Sittemmin tästä järjestöstä kehittyi nykyinen kansainvälinen Plan, joka toimii yli 70 maassa.
Plan Suomi Säätiö aloitti toimintansa 1998.
Plan on uskonnollisesti ja poliittisesti sitoutumaton järjestö. Se saa toimintaansa rahoitusta yksityisiltä lahjoittajilta, yrityksiltä sekä valtion organisaatioilta. Vuonna 2015 Planilla oli toimintaa 71 maassa. Kehityskohteista valtaosa on Afrikassa, Latinalaisessa Amerikassa ja Kaakkois-Aasiassa.
Plan International Suomi on Suomen suurin kummijärjestö. Työssä on mukana yli 18 000 suomalaista kummia. Suomen ulkoministeriö rahoittaa Plan International Suomen toimintaa, ja se on yksi ulkoministeriön kumppanuusjärjestöstä. Myös EU tukee Planin toimintaa. Plan teki vuonna 2015 kumppanuusohjelman hanketyötä 15 maassa.
Planin kummi tukee kummilasta ja hänen yhteisöään. Planin teemakummi tukee Aasian etnisten vähemmistöjen lapsia.
Planin kummien tuella kehitysmaiden lapset syntyvät ja kasvavat terveempinä, käyvät koulua, voivat leikkiä ja olla lapsia. Työ painottuu YK:n vuosituhattavoitteiden mukaisesti köyhyyden poistamisen ydinongelmiin. Osa-alueina ovat: koulutus, terveys, vesi ja sanitaatio, suojelu, taloudellinen turva, katastrofityö, osallistuminen ja seksuaaliterveys. Plan on sitoutunut järjestönä siihen, että se käyttää 80 % varoistaan lasten elämänlaatua kohentaviin hankkeisiin.
Plan International Suomen kehitysyhteistyö edistää kestävää kehitystä, lasten oikeuksien toteutumista ja köyhyyden vähentämistä. Säätiö käytti vuonna 2015 kehitysohjelmiin 11,2 miljoonaa euroa. Plan Suomi tekee kehitysyhteistyötä 15 maassa, Aasiassa, Afrikassa ja Latinalaisessa Amerikassa. Kehitysyhteistyö parantaa etenkin köyhimmissä ja vaikeimmissa olosuhteissa elävien lasten elämää. Planin kehitysyhteistyön perustana ovat ihmisoikeusperustainen lähestymistapa ja lapsikeskeinen yhteisökehitys. Plan tekee työtä lasten oikeuksien puolesta yhdessä lasten, heidän perheidensä ja yhteisöjensä, viranomaisten ja päätöksentekijöiden kanssa siten, että lapset ja aikuiset ovat aktiivisia toimijoita omassa kehityksessään. Plan Suomi on ulkoasiainministeriön kumppanuusjärjestö. Toimintaa tukevat myös Euroopan unioni ja lukuisat yritykset.
Plan on globaalikasvatuksen ammattilainen, joka tiedottaa, kouluttaa ja vaikuttaa. Plan myös tuottaa laadukasta oppimateriaalia globaalikasvatuksen käyttöön ja luo toimintamahdollisuuksia maailman – ja Suomen – muuttamiseksi. Lapset ja nuoret ovat Planin toiminnan moottori. Planin kotimaan työ tekee kehitysmaiden arjen ja lasten oikeudet tutuksi suomalaisille. Plan kouluttaa ja tiedottaa kehitysmaiden ajankohtaisista asioista ja lasten oikeuksista sekä tuottaa oppimateriaaleja globaalikasvatuksen tarpeisiin. Plan Suomi tarjoaa myös mahdollisuuksia monipuoliseen vapaaehtoistyöhön usealla paikkakunnalla Suomessa
Planin kotimaan toiminta jakaantuu
Plan Suomen rahoitus koostuu kolmesta osasta: kummirahoituksesta, yritysyhteistyöstä ja yksityisten henkilöiden lahjoituksista sekä institutionaalisesta rahoituksesta. Plan käyttää vähintään 80 prosenttia tuotoistaan kehitysyhteistyöohjelmien toteuttamiseen sekä kummi-lapsi-yhteydenpitoon. Loput tuotoista käytetään viestintään, varainhankintaan ja hallinnon kuluihin. Tilivuonna 2012-2013 Plan Suomen tuotot olivat 14 miljoonaa euroa. Plan on Vastuullinen lahjoittaminen ry:n perustajajäsen.
Kansainvälisen Planin pääsihteeriksi valittiin huhtikuussa 2009 BBC World Servicen entinen johtaja Nigel Chapman. Plan Suomi Säätiön pääsihteerinä toimii Ossi Heinänen. Plan International Suomen hallituksen puheenjohtaja on Tuula Kallio.
Planilla on myös lastenhallitus, joka on arvoasteikolla samalla tasolla Planin hallituksen kanssa. Lastenhallitukseen kuuluu noin 20 11–18-vuotiasta nuorta. Lastenhallitus kokoontuu Helsingissä, mutta sen jäsenet tulevat ympäri Suomea. Lastenhallitus rekrytoi jäseniä syksyisin ja uusi toimikausi alkaa tammikuun alussa.
Planin maailmanlaajuinen "Koska olen tyttö" -kampanja parantaa erityisesti tyttöjen koulutustasoa ja suojelua. Kampanjalla Plan tukee vahvasti YK:n vuosituhattavoitteiden saavuttamista. Plan kampanjoi tyttöjen oikeuksien puolesta siksi, että tytöillä on oikeus tasavertaisiin mahdollisuuksiin ja myös siksi, että tyttöihin sijoittaminen kannattaa. Kehitysmaissa on 500 miljoonaa tyttöä, joiden kyvyt rakentaa yhteiskuntaa heitetään hukkaan. Tyttöihin sijoittaminen murtaa köyhyyden kierteen. Koulutettu tyttö ei jätä köyhyyttä perinnöksi lapsilleen. Tyttöjen tasavertaisten oikeuksien parantaminen hyödyttää myös poikia.
Vuonna 1999 tehdyssä tutkimuksessa selvisi, että 350 000:sta Planin tukemasta lapsesta neljä prosenttia olivat kuolleita, kadonneita tai heitä ei ollut lainkaan olemassa. Perheiden ja lasten liikkuvuus kehitysmaissa on kehittyneitä maita suurempaa. Ihmiset joutuvat muuttamaan olosuhteiden pakosta mutta palaavat takaisin toimeentulomahdollisuuksien parannuttua tai ongelmien lievennyttyä. Tämä selittää myös sen, että kaikki kummilapset eivät olleet tavoitettavissa laskentahetkellä. Seurantatutkimus osoitti, että suurin osa lapsista perheineen palasi vähitellen kotiseudulleen. Perheiden liikkuvuus on yksi niistä tekijöistä, joiden vuoksi Plan kohdentaa apunsa koko yhteisöön yksittäisen kummilapsen sijaan.